P6_TA(2005)0367

Νεπάλ

Ψήφισμα του Ευρωπαϊκού Κοινοβουλίου σχετικά με το Νεπάλ

Το Ευρωπαϊκό Κοινοβούλιο,

- έχοντας υπόψη το προηγούμενο ψήφισμά του, της 24ης Φεβρουαρίου 2005, σχετικά με το Νεπάλ [1], στο οποίο καταδίκαζε το βασιλικό πραξικόπημα και ζητούσε επιμόνως από τον Βασιλιά Gyanendra να άρει την κατάσταση έκτακτης ανάγκης και να αποκαταστήσει τις εξουσίες του κοινοβουλίου και τους δημοκρατικούς θεσμούς,

- έχοντας υπόψη τη δήλωση της Προεδρίας της Ευρωπαϊκής Ένωσης στις 6 Σεπτεμβρίου 2005 με την οποία χαιρετίζεται η κήρυξη εκεχειρίας από τον Πρόεδρο Prachanda του Κομμουνιστικού (Μαοϊκού) Κόμματος του Νεπάλ (ΚΚΝ-Μ),

- έχοντας υπόψη την επίσκεψη του ειδικού συμβούλου του Γενικού Γραμματέα των Ηνωμένων Εθνών, Lakhdar Brahimi, στο Νεπάλ τον Ιούλιο 2005,

- έχοντας υπόψη την επίσκεψη της Τρόικας της ΕΕ η οποία προγραμματίζεται για τις 4 έως 6 Οκτωβρίου 2005,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι την 1η Φεβρουαρίου 2005 ο Βασιλιάς Gyanendra, ενεργώντας αντισυνταγματικά, απέλυσε την κυβέρνηση, ανέλαβε άμεσες εξουσίες και κήρυξε κατάσταση έκτακτης ανάγκης,

Β. λαμβάνοντας υπόψη ότι μετά το βασιλικό πραξικόπημα η βία έχει κλιμακωθεί στο Νεπάλ, ενώ ο Βασιλικός Στρατός του Νεπάλ έχει ανεξέλεγκτες εξουσίες ελλείψει εκλεγμένης κυβέρνησης,

Γ. λαμβάνοντας υπόψη ότι το βασιλικό πραξικόπημα έχει ενισχύσει τη θέση των μαοϊκών ανταρτικών ομάδων, οι οποίες διαθέτουν πάνω από 15.000 μαχητές και έχουν μεγάλα τμήματα της χώρας υπό τον έλεγχό τους,

Δ. λαμβάνοντας υπόψη ότι η συμμαχία επτά κομμάτων, στην οποία συμμετέχουν τα περισσότερα κόμματα του πολιτικού φάσματος της χώρας, που συγκεντρώνει συνολικά περισσότερες από 190 έδρες επί 205 εδρών του διαλυθέντος κοινοβουλίου, ζητεί την αποκατάσταση της βουλής των αντιπροσώπων του 1999 και την έναρξη ειρηνευτικών διαπραγματεύσεων με τους Μαοϊκούς,

Ε. λαμβάνοντας υπόψη ότι διεξήχθησαν συναντήσεις μεταξύ εκπροσώπων των κομμάτων στο Νέο Δελχί τον Μάιο 2005 και ότι τον Αύγουστο 2005 η επτακομματική συμμαχία συμφώνησε να ορίσει κοινή ομάδα για επίσημες διαπραγματεύσεις,

ΣΤ. λαμβάνοντας υπόψη ότι κατά την πρόσφατη ειρηνευτική διαδήλωση 30000 ατόμων στην Κατμαντού ζητήθηκε να τερματιστεί η μακρά σύρραξη που έχει στοιχίσει τη ζωή σε περίπου 12000 άτομα,

Ζ. λαμβάνοντας υπόψη ότι το Νεπάλ, με πληθυσμό 23 εκατομμυρίων, είναι μια από τις φτωχότερες και λιγότερο ανεπτυγμένες χώρες στον κόσμο, με το 42 % του πληθυσμού να ζει κάτω από το όριο της φτώχειας, με 80 % του πληθυσμού σε αγροτικές περιοχές και με ποσοστό ανεργίας 47 %,

Η. λαμβάνοντας υπόψη ότι εξακολουθεί να επικρατεί κλίμα περιφρόνησης των θεμελιωδών ανθρωπίνων δικαιωμάτων, με φαινόμενα όπως οι παρενοχλήσεις ηγετών δημοκρατικών κομμάτων, η κράτηση πολιτικών ακτιβιστών και υπερασπιστών των ανθρωπίνων δικαιωμάτων, η σύλληψη 140 δημοσιογράφων κατά τις διαδηλώσεις υπέρ της δημοκρατίας και οι περιορισμοί στην ελευθερία έκφρασης των συνδικαλιστών,

Θ. λαμβάνοντας υπόψη ότι εξακολουθούν να υφίστανται λογοκρισία των μέσων ενημέρωσης καθώς και σοβαρές παραβιάσεις των ανθρωπίνων δικαιωμάτων, μεταξύ των οποίων βασανιστήρια, κρατήσεις, εκτοπισμοί, απαγωγές και εξωδικαστικές θανατώσεις, που διαπράττονται από τις αστυνομικές δυνάμεις, τον Βασιλικό Στρατό του Νεπάλ, καθώς και τους μαοϊκούς αντάρτες· λαμβάνοντας επίσης υπόψη ότι εκατοντάδες πολιτικοί ακτιβιστές και υπερασπιστές των ανθρωπίνων δικαιωμάτων, δημοσιογράφοι και συνδικαλιστές παραμένουν κρατούμενοι,

Ι. λαμβάνοντας υπόψη ότι το Νεπάλ έχει τον μεγαλύτερο αριθμό "εξαφανίσεων" από οποιαδήποτε άλλη χώρα στον κόσμο και ότι η ατιμωρησία είναι διαδεδομένο φαινόμενο· λαμβάνοντας επίσης υπόψη ότι ο κίνδυνος ανθρωπιστικής κρίσης αυξάνεται όσο αυξάνεται ο αριθμός των εσωτερικά εκτοπισμένων προσώπων,

ΙΑ. λαμβάνοντας υπόψη ότι παραβιάζονται κατ' εξακολούθηση τα θεμελιωδέστερα δικαιώματα των παιδιών από όλα τα αντιμαχόμενα μέρη,

ΙΒ. λαμβάνοντας υπόψη ότι η ΕΕ καταδίκασε τους μαοϊκούς αντάρτες του Νεπάλ επειδή χρησιμοποιούν παιδιά ως στρατιώτες,

1. χαιρετίζει την κήρυξη εκεχειρίας από το ΚΚΝ-Μ και τα πρώτα βήματα της επτακομματικής συμμαχίας για δρομολόγηση πολιτικής διαδικασίας επίλυσης της ένοπλης σύρραξης· ζητεί να παραταθεί επ αόριστο η εκεχειρία των Μαοϊκών και καλεί τον Βασιλιά Gyanendra να ανταποδώσει τη χειρονομία και να αποδυθεί σε εποικοδομητικές συνομιλίες με τα πολιτικά κόμματα, συμπεριλαμβανομένων των μαοϊκών ανταρτών, με στόχο την αποκατάσταση των δημοκρατικών διαδικασιών στο Νεπάλ·

2. ζητεί να υπάρξει επείγουσα δράση από τις αρχές του Νεπάλ ενόψει της επικείμενης επίσκεψης της Τρόικας· ζητεί από τις αρχές να συνεργαστούν στις συναντήσεις αυτές ώστε να υπάρξει γόνιμη συζήτηση, με στόχο τη διεύρυνση της ειρηνευτικής διαδικασίας και την αποκατάσταση της δημοκρατίας με την καθοδήγηση και την ενθάρρυνση της διεθνούς κοινότητας·

3. καλεί τον Βασιλιά Gyanendra να εγγυηθεί την πλήρη κυριαρχία των κοινοβουλευτικών δημοκρατικών αρχών·

4. ζητεί από τη διεθνή κοινότητα να συγκροτήσει Ομάδα Επαφής που θα απαρτίζεται από τους βασικούς εταίρους του Νεπάλ και διεθνείς οργανισμούς (ΕΕ, ΗΠΑ, Ινδία και ΟΗΕ) η οποία θα μεριμνήσει για συντονισμένες διεθνείς ενέργειες σχετικά με το Νεπάλ· προτείνει να ορίσει το Ευρωπαϊκό Κοινοβούλιο ειδικό εισηγητή που θα παρακολουθεί την κατάσταση·

5. χαιρετίζει την πρωτοβουλία του ΟΗΕ να ορίσει Ειδικό Εισηγητή και να δημιουργήσει Γραφείο Ανθρωπίνων Δικαιωμάτων του ΟΗΕ στο Νεπάλ, το οποίο θα παρακολουθεί προσεκτικά την κατάσταση των ανθρωπίνων δικαιωμάτων·

6. ζητεί να δοθεί από την Ομάδα Επαφής των βασικών εταίρων συνέχεια στη Διεθνή Διάσκεψη του Λονδίνου του 2002 και να ορισθούν οι αρχές και οι αξίες που απαιτούνται για τη στήριξη μιας ειρηνευτικής διαδικασίας στο Νεπάλ με τη συμμετοχή όλων των σημαντικών παραγόντων της διεθνούς κοινότητας, καθώς και του Βασιλιά Gyanendra, των μαοϊκών ανταρτών και των βασικών πολιτικών κομμάτων·

7. καλεί το Συμβούλιο και τα κράτη μέλη να συνεχίσουν την αναστολή της στρατιωτικής βοήθειας· ζητεί να παρακολουθείται όλη η βοήθεια προς το Νεπάλ και να επιβάλλονται ευφυείς κυρώσεις έτσι ώστε να διατηρείται η πίεση προς την βασιλική κυβέρνηση για αποκατάσταση της δημοκρατικής διακυβέρνησης και διερεύνηση όλων των οδών για ειρηνευτικές συνομιλίες·

8. καλεί την Επιτροπή και τη δημόσια διοίκηση των κρατών μελών να ελέγχουν προσεκτικά όλη την αναπτυξιακή βοήθεια προς το Νεπάλ και να εξασφαλίζουν ότι εξυπηρετεί το βασικό σκοπό της ελάφρυνσης της φτώχειας και ότι αντιμετωπίζει τις βαθύτερες αιτίες της σύγκρουσης στη χώρα·

9. παρατηρεί ότι τον Απρίλιο 2006 πρόκειται να διεξαχθούν δημοτικές εκλογές· ζητεί να πραγματοποιηθούν ταυτοχρόνως κοινοβουλευτικές εκλογές· καλεί την ΕΕ να αποστείλει κλιμάκιο εκλογικών παρατηρητών για την παρακολούθηση αυτών των εκλογών· ζητεί επιμόνως να δοθεί σε όλα τα πολιτικά κόμματα η δυνατότητα να συμμετάσχουν πλήρως στις εκλογές·

10. καταδικάζει έντονα τη βία σε όλες της τις μορφές και από όλα τα μέρη· υπογραμμίζει ότι τα βασικά ανθρώπινα δικαιώματα και οι ελευθερίες πρέπει να τηρούνται στο Νεπάλ και κατά συνέπεια ζητεί τόσο από τον Βασιλιά όσο και από τους μαοϊκούς αντάρτες να υπογράψουν συμφωνίες ανθρωπίνων δικαιωμάτων για τον περιορισμό των καταχρήσεων·

11. σημειώνει την απελευθέρωση ορισμένων πολιτικών κρατουμένων, αλλά εκφράζει τη βαθύτατη ανησυχία του διότι άλλοι πολιτικοί ηγέτες, σπουδαστές και ακτιβιστές των ανθρωπίνων δικαιωμάτων εξακολουθούν να κρατούνται στις φυλακές·

12. τονίζει ότι οποιοιδήποτε περιορισμοί στην ελευθερία των μέσων ενημέρωσης πρέπει να αρθούν αμέσως και όλοι οι πολιτικοί κρατούμενοι να απελευθερωθούν ή να τους απαγγελθούν επίσημα κατηγορίες·

13. ζητεί από τον Βασιλιά να μεριμνήσει για την αποκατάσταση των 30000 χωρικών του Kapilvastu που εκτοπίστηκαν λόγω βίαιων συγκρούσεων·

14. απευθύνει εκ νέου έντονη έκκληση προς την κυβέρνηση του Νεπάλ να αποκαταστήσει το Γραφείο Πρόνοιας των Θιβετιανών Προσφύγων στην Κατμαντού και να επιτρέψει στο γραφείο εκπροσώπησης του Δαλάι Λάμα να επαναρχίσει τη λειτουργία του προσφέροντας υπηρεσίες βοήθειας σε θιβετιανούς πρόσφυγες ως εκτελεστικός εταίρος της Ύπατης Αρμοστείας του ΟΗΕ για τους Πρόσφυγες·

15. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στον Βασιλιά Gyanendra, στις κυβερνήσεις της Ινδίας και των άλλων κρατών μελών της Ένωσης Κρατών της Νοτίου Ασίας για την Περιφερειακή Συνεργασία (SAARC), στον Γενικό Γραμματέα των Ηνωμένων Εθνών, καθώς και στον Ύπατο Αρμοστή των ΗΕ για τα Ανθρώπινα Δικαιώματα.

[1] Κείμενα που εγκρίθηκαν, P6_TA(2005)0058.

--------------------------------------------------